1. ปัจจัยความเสี่ยง

  1.1 ความเสี่ยงเกี่ยวกับการผลิต

  กรณีวัตถุดิบสำคัญมีราคาผันแปรไปตามราคาซื้อขายของตลาดโลก

  วัตถุดิบหลักของบริษัทฯ ที่ใช้ในการผลิต ผลิตภัณฑ์แผ่นฟิล์ม BOPP แผ่นฟิล์ม POLYESTER
  และแผ่นฟิล์ม METALLIZED คือ เม็ดพลาสติก POLYPROPYLENE และเม็ดพลาสติก POLYESTER
  วัตถุดิบทั้ง 2 ชนิดนี้สั่งซื้อได้จากแหล่งผลิตของตลาดทั้งในและต่างประเทศ
  เพราะวัตถุดิบมีคุณภาพทัดเทียมกัน ราคาเม็ดพลาสติก
  จะมีความผันแปรไปตามราคาซื้อขายในตลาดโลก
  ในกรณีที่มีความต้องการใช้ปริมาณเม็ดพลาสติกสูง ราคาของเม็ดพลาสติกจะขยับตัวสูงขึ้น และ
  ในทางตรงข้ามราคาเม็ดพลาสติกจะปรับตัวลดลงเมื่อความต้องการของเม็ดพลาสติกมีน้อย
  หรือมีการผลิตเม็ดพลาสติกมาก สำหรับราคาวัตถุดิบที่มีขึ้นลงนี้
  บริษัทฯสามารถปรับราคาของผลิตภัณฑ์แผ่นฟิล์มได้ตามสถานการณ์ซึ่งเป็นที่เข้าใจของผู้ซื้อ
  นอกจากนี้บริษัทฯยังได้สำรองแหล่งของวัตถุดิบเม็ดพลาสติก (SUPPLY) ไว้หลายแห่ง
  เพื่อเป็นการป้องกันความเสี่ยงหากเกิดการขาดแคลนของวัตถุดิบเม็ดพลาสติก
  ในกรณีที่แหล่งผลิตวัตถุดิบแหล่งหนึ่งแหล่งใดมีปัญหา

  สรุปแล้ว ปัจจัยความเสี่ยงด้านราคาวัตถุดิบไม่มีผลกระทบต่อการผลิต หรือ ถ้ามีก็เพียงเล็กน้อย

  1.2 ความเสี่ยงด้านการบริหารและการจัดการ

  กรณีบริษัทฯ มีผู้ถือหุ้นรายใหญ่ > 50

  ณ วันปิดสมุดทะเบียนผู้ถือหุ้นครั้งหลังสุด วันที่ 10 เมษายน 2544 กลุ่มสุทธิสัมพัทน์
  ถือหุ้นในบริษัทฯ ร้อยละ 64.13 % ของจำนวนหุ้นที่จำหน่ายได้แล้วทั้งหมด ทำให้กลุ่มสุทธิสัมพัทน์
  สามารถควบคุม มติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ หรือ
  ขอมติเรื่องอื่นที่ต้องใช้เสียงส่วน

  ใหญ่ของที่ประชุมผู้ถือหุ้น เว้นแต่เรื่องที่กฎหมาย หรือ ข้อบังคับของบริษัทฯ
  กำหนดให้ต้องได้รับเสียง 3 ใน 4

  ของมติที่ประชุมผู้ถือหุ้น

  กลุ่มสุทธิสัมพัทน์ เป็นกลุ่มที่ก่อตั้งบริษัทฯและเป็นผู้บริหารงานมาโดยตลอด
  และตลอดระยะเวลาที่ผ่านมาภายใต้การบริหารงานของนายณรงค์ สุทธิสัมพัทน์
  ซึ่งเป็นประธานกรรมการของบริษัทฯ ได้บริหารงานของบริษัทฯ ทำให้บริษัทฯ
  มีผลการดำเนินงานที่ดีมาโดยตลอด ดังจะเห็นได้ว่า แม้จะเกิดภาวะวิกฤติเศรษฐกิจในปี 2540
  ที่ผ่านมาก็สามารถพยุงบริษัทฯให้รอดพ้นภาวะดังกล่าวมาได้ สำหรับในปี 2544
  บริษัทฯมีผลการดำเนินงานเป็นกำไรสุทธิจำนวน 152 ล้านบาท

  1.3 ความเสี่ยงด้านการเงิน

  กรณีมีเงินกู้ยืมต่างประเทศที่ไม่ได้ป้องกันความเสี่ยงและมีการป้องกันความเสี่ยง

  ณ วันที่ 31 ธันวาคม 2544 บริษัทฯ
  มีภาระหนี้สินที่เป็นเงินตราต่างประเทศสกุลเงินตราสหรัฐอเมริกา จำนวน 10.99 ล้านเหรียญ
  คิดเป็นเงินบาทประมาณ 489 ล้านบาท หรือประมาณ 78% ของเงินกู้ระยะยาวทั้งหมด
  ซึ่งมีระยะเวลาที่ต้องชำระคืนเงินต้นภายใน 3 ปี 4 เดือน โดยมีเงื่อนไขการชำระหนี้ทุก 3
  เดือน ( รายละเอียดตามหมายเหตุประกอบงบการเงินปี 2544 ข้อ 9 ) ในปีที่ผ่านมาบริษัทฯ
  มีการทำสัญญาซื้อขายเงินตราต่างประเทศล่วงหน้าบางส่วน
  เพื่อคุ้มครองความเสี่ยงด้านอัตราแลกเปลี่ยนเงินตราต่างประเทศของเงินกู้ยืมระยะยาวดังกล่าวข้างต้น
  สำหรับเงินกู้ส่วนที่เหลือที่ไม่ได้ป้องกันความเสี่ยง
  เนื่องจากบริษัทฯมีรายได้จากการจำหน่ายผลิตภัณฑ์ไปตลาดต่างประเทศเป็นสกุลเงินเหรียญสหรัฐฯ
  ซึ่งถือว่าเป็นการป้องกันความเสี่ยงอีกทางหนึ่ง
  และรายได้จากการส่งออกสินค้าดังกล่าวเพียงพอที่จะชำระหนี้ที่เป็นสกุลเงินเหรียญสหรัฐฯ
  ที่ครบกำหนดชำระในแต่ละปีได้ อย่างไรก็ดีบริษัทฯ
  ยังมีความเสี่ยงด้านอัตราแลกเปลี่ยนเงินตราต่างประเทศ
  หากรายได้จากการส่งออกข้างต้นสะดุดลง
  ซึ่งปัจจุบันยังไม่มีเหตุที่จะทำให้บริษัทฯเชื่อได้ว่ารายได้ดังกล่าวจะหายไป
  หรือลดลงอย่างมีนัยสำคัญ
  เนื่องจากผลิตภัณฑ์ของบริษัทฯเป็นที่ต้องการของตลาดทั้งในและต่างประเทศ
  เพราะเป็นบรรจุภัณฑ์เกี่ยวกับสินค้าบริโภคและอุปโภค ซึ่งมีอัตราการเติบโตอย่างต่อเนื่อง

  1.4 ความเสี่ยงเกี่ยวกับการเสนอขายหลักทรัพย์

  กรณีบริษัทฯมีผลขาดทุนสะสม จำนวนมากจนกระทบความสามารถในการจ่ายเงินปันผล

  ใน ปี 2544 บริษัทฯ มีผลการดำเนินงานที่เป็นกำไรสุทธิจำนวน 152 ล้านบาท
  และบริษัทฯยังมีผลขาดทุนสะสม ณ สิ้นปี 2544 เป็นจำนวน 460.42 ล้านบาท
  ทั้งนี้การที่บริษัทฯมีผลขาดทุนสะสมที่ผ่านมาเกิดจากการที่รัฐบาลประกาศเปลี่ยนแปลงระบบอัตราแลกเปลี่ยนเงินตราต่างประเทศเป็นระบบแบบลอยตัว
  ในปี 2540 ทำให้บริษัทฯ เกิดผลขาดทุนจากอัตราแลกเปลี่ยนเงินตราต่างประเทศ (ณ.วันที่ 31
  ธันวาคม 2544 เป็นผลขาดทุนจากอัตราแลกเปลี่ยนที่ยังไม่เกิดขึ้นจริงจำนวน 205.25 ล้านบาท)
  การที่บริษัทฯยังมีผลขาดทุนสะสมจำนวนดังกล่าวอยู่ทำให้บริษัทฯไม่สามารถจ่ายเงินปันผลให้กับผู้ถือหุ้นได้ตามกฎหมายและผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้
  อย่างไรก็ตามการจ่ายเงินปันผลของบริษัทฯขึ้นอยู่กับความมีเสถียรภาพของค่าเงินบาทและภาวะเศรษฐกิจที่ดีขึ้น
  ปัจจุบันรายได้จากการขายของบริษัทฯ

  ได้เพิ่มขึ้นอย่างต่อเนื่อง เนื่องจากผลิตภัณฑ์ของบริษัทฯ
  เป็นที่ต้องการของตลาดทั้งในและต่างประเทศ ทำให้ผลประกอบการของบริษัทฯ
  ดีขึ้นเป็นลำดับและเป็นไปในทิศทางที่ดีขึ้น